৩০ জানুয়ারি সারা দেশে বিএনপির কালো পতাকা মিছিল
দ্বাদশ সংসদ প্রথম অধিবেশনের দিন সারা দেশে 'কালো পতাকা মিছিল' কর্মসূচি ঘোষণা করেছে বিএনপি।
আজ শনিবার বিকেলে নয়াপল্টনের কেন্দ্রীয় কার্যালয়ের সামনে থেকে কালো পতাকা মিছিলপূর্ব সমাবেশ থেকে নতুন এই কর্মসূচি ঘোষণা করেন বিএনপির স্থায়ী কমিটির সদস্য গয়েশ্বর চন্দ্র রায়।
আগামী ৩০ জানুয়ারি দ্বাদশ জাতীয় সংসদের প্রথম অধিবেশন বসবে।
গয়েশ্বর চন্দ্র রায় বলেন, 'অবৈধ ডামি সংসদ বাতিল ও নির্দলীয় নিরপেক্ষ সরকারের অধীনে জাতীয় সংসদ নির্বাচনের দাবিতে আগামী ৩০ জানুয়ারি দেশের সব মহানগর, জেলা, উপজেলা-থানা, পৌরসভা অর্থাৎ সব ইউনিটে কালো পতাকা মিছিল হবে।'
আজ দুপুর ২টায় নয়াপল্টনে পূর্ব ঘোষিত কর্মসূচি হিসেবে কালো পতাকা মিছিল উপলক্ষে বিএনপি নেতাকর্মীরা সমবেত হন।
দ্রব্যমূল্যের ঊর্ধ্বগতি এবং 'ডামি নির্বাচন' বাতিলসহ সরকারের পদত্যাগের এক দফা দাবিতে বিএনপি ঢাকাসহ প্রতিটি মহানগরে আজ কালো পতাকা মিছিল করছে।
কর্মসূচির অংশ হিসেবে নয়াপল্টনে কালো পতাকা মিছিলর আগে সংক্ষিপ্ত সমাবেশ করে দলটি।
বিএনপির সাংগঠনিক সম্পাদক আব্দুস সালাম আজাদ ও সহ-দপ্তর সম্পাদক তাইফুল ইসলাম টিপুর পরিচালনায় সমাবেশে বিএনপির স্থায়ী কমিটির সদস্য আব্দুল মঈন খান, ভাইস চেয়ারম্যান মোহাম্মদ শাহজাহান, এজেডেএম জাহিদ হোসেন, নিতাই রায় চৌধুরী, যুগ্ম মহাসচিব মাহবুব উদ্দিন খোকন বক্তব্য রাখেন।
সমাবেশের পর বিকেল সাড়ে ৩টায় কালো পতাকা মিছিলের উদ্বোধন করেন গয়েশ্বর চন্দ্র রায়। মিছিলটি নাইটেঙ্গেল রেস্টুরেন্ট মোড় হয়ে ফকিরাপুল, আরামবাগ মোড় হয়ে নয়াপল্টনের কেন্দ্রীয় কার্যালয়ে এসে শেষ হয়।

দ্বাদশ সংসদ প্রথম অধিবেশনের দিন সারা দেশে 'কালো পতাকা মিছিল' কর্মসূচি ঘোষণা করেছে বিএনপি।